**ΑΝΑΦΟΡΙΚΕΣ ΠΡΟΤΑΣΕΙΣ**

**ΑΣΚΗΣΗ 1η :** Να εξετάσετε αν οι αναφορικές προτάσεις στις επόμενες περιόδους λόγου είναι προσδιοριστικές ή παραθετικές. Ποια άλλη σημασία / λειτουργία μπορεί να έχουν κατά περίπτωση οι αναφορικές – παραθετικές προτάσεις; Εξηγήστε!

1. Τηλεφώνησε ο άνθρωπος που σε ζητούσε το πρωί.
2. Θυμάμαι το φίλο μου το Βασίλη, που με βοηθούσε πάντα.
3. Ο Νίκος συνόδευε μια ηλικιωμένη κυρία, που ήταν η γιαγιά του.
4. Από το διαδίκτυο ενημερωνόμαστε για σημαντικά γεγονότα που συμβαίνουν στη χώρα μας και σ’ όλο τον κόσμο.
5. Μετά από λίγη ώρα, που μου φάνηκε αιώνας, άνοιξε η πόρτα και μπήκαν μέσα τα παιδιά.
6. Ο πατέρας, που είχε ακούσει όλη τη φασαρία, ήρθε και κάθισε κοντά μου.
7. Η συμφωνία που κάναμε πρέπει να μείνει μυστική.
8. Η Αλίκη, που είχα να τη δω πολύ καιρό, εμφανίστηκε σήμερα το πρωί.
9. Σημαντική παράμετρος της σχολικής ζωής, που δεν πρέπει να λησμονούμε, είναι και οι καλές σχέσεις μεταξύ των μαθητών.
10. Πολλά φάρμακα που σκοτώνουν έντομα, σκοτώνουν επίσης και τα πουλιά.
11. Οι σχολικές εκδρομές που αποβλέπουν στη μόρφωση των μαθητών θα πρέπει να ενισχυθούν.
12. Ευτυχώς η βοήθεια που αναμενόταν έφτασε έγκαιρα στις περιοχές που χτυπήθηκαν από το σεισμό.
13. Το Γυμνάσιό μας κινδυνεύει από τους μαθητές που δεν είναι υπεύθυνοι και υπάκουοι**.**
14. Ούτε ο Γιώργος, που ήταν καλός μαθητής, πήγε καλά στις εξετάσεις.
15. Μου χρειάζεται μια οικιακή βοηθός, που να με βοηθά στις δουλειές του σπιτιού.

**ΑΣΚΗΣΗ 2η :** Να σχηματίσετε περιόδους συνδέοντας τις παρακάτω κύριες προτάσεις με αναφορικές αντωνυμίες, εμπρόθετους αναφορικούς ή επιρρηματικούς προσδιορισμούς:

1. α) Ο συγγραφέας εκείνος ψυχογραφεί τους πρωταγωνιστές του έργου του.

β) Ο συγγραφέας εκείνος είναι αληθινός ψυχολόγος, γνήσιος καλλιτέχνης και βαθύς γνώστης της ανθρώπινης συμπεριφοράς.

2. α) Το κίνημα κατά της παγκοσμιοποίησης απέκτησε τον πρώτο του ήρωα!

β) Το κίνημα κατά της παγκοσμιοποίησης συνενώνει ποικίλους πολιτικούς χώρους, κοινωνικές συλλογικότητες, περιβαλλοντικές και ανθρωπιστικές οργανώσεις.